作者:李白
標題:答長安崔少府叔封遊終南翠微寺太宗皇帝金沙泉見寄
內容:河伯見海若，傲然誇秋水。小物昧遠圖，甯知通方士。多君紫霄意，獨往蒼山裡。地古寒雲深，巖高長風起。初登翠微嶺，複憩金沙泉。踐苔朝霜滑，弄波夕月圓。飲彼石下流，結蘿宿溪煙。鼎湖夢淥水，龍駕空茫然。早行子午關，卻登山路遠。拂琴聽霜猿，滅燭乃星飯。人煙無明異，鳥道絕往返。攀崖倒青天，下視白日晚。既過石門隱，還唱石潭歌。涉雪搴紫芳，濯纓想清波。此人不可見，此地君自過。為餘謝風泉，其如幽意何。